REGOLAMENT TAL-KUMMISSJONI (KE) Nru 1159/2007
tat-2 ta’ Ottubru 2007
li jerġa' jiftaħ iż-żoni IIIa, IIIb, ċ, d ta' l-ICES (ilmijiet tal-KE) għas-sajd għal-lingwata komuni mill-bastimenti li jtajru l-bandiera ta' l-Iżvezja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni tas-Sajd (1), u b'mod partikolari l-Artikolu 26(4) tiegħu,
Wara li kkunsidrat ir-Regolament tal-Kunsill (KEE) Nru 2847/93 tat-12 ta' Ottubru 1993 li jistabbilixxi sistema ta’ kontroll li tapplika għall-politika komuni tas-sajd (2), u b'mod partikolari l-Artikolu 21(3) tiegħu,
Billi:
(1)
Ir-Regolament tal-Kunsill (KE) Nru 41/2007 tal-21 ta' Diċembru 2006 li jistabbilixxi għall-2007 l-opportunitajiet ta' sajd u l-kundizzjonijiet assoċjati magħhom għal ċerti ħażniet (stokkijiet) ta' ħut u gruppi ta' ħażniet ta' ħut, applikabbli fl-ilmijiet tal-Komunità, u għal bastimenti Komunitarji, f'ilmijiet fejn huma meħtieġa limiti ta' qbid (3), jistabbilixxi l-kwoti għall-2007.
(2)
Fit-8 ta' Ġunju 2007, l-Iżvezja nnotifikat lill-Kummissjoni, skond l-Artikolu 21(2) tar-Regolament (KE) Nru 2847/93, li kienet se tagħlaq iż-żoni IIIa, IIIb, ċ, d ta' l-ICES għas-sajd għal-lingwata komuni għall-bastimenti tagħha mill-11 ta' Ġunju 2007.
(3)
Fil-5 ta' Lulju 2007, il-Kummissjoni, skond l-Artikolu 21(3) tar-Regolament (KE) Nru 2847/93, u l-Artikolu 26(4) tar-Regolament (KE) Nru 2371/2002, adottat ir-Regolament (KE) Nru 790/2007 (4) li jistabbilixxi projbizzjoni tas-sajd tal-lingwata komuni fiż-żona IIIa, fl-ilmijiet tal-KE taż-żoni IIIb, IIIċ u IIId minn bastimenti li jtajru l-bandiera Żvediża jew irreġistrati fl-Iżvezja b'effett mill-istess data.
(4)
Skond l-informazzjoni li rċeviet il-Kummissjoni mingħand l-Awtoritajiet Żvediżi, kwantità ta' lingwata komuni għadha disponibbli fil-kwota Żvediża fiż-żona IIIa, IIIb, ċ, d. B'konsegwenza, is-sajd għal-lingwata komuni f'dawn l-ilmijiet minn bastimenti li jtajru l-bandiera ta' l-Iżvezja jew irreġistrati fl-Iżvezja għandu jiġi awtorizzat.
(5)
Din l-awtorizzazzjoni għandha tidħol fis-seħħ fit-3 ta' Settembru 2007, biex il-kwantità ta' lingwata kkonċernata tkun tista' tinqabad sa tmiem din is-sena.
(6)
Ir-Regolament Nru 790/2007 għandu jiġi revokat b'effett mit-3 ta' Settembru 2007.
ADOTTAT DAN IR-REGOLAMENT:
Artikolu 1
Revokar
Ir-Regolament (KE) Nru 790/2007 huwa b'dan irrevokat.
Artikolu 2
Dħul fis-seħħ
Dan ir-Regolament għandu jidħol fis-seħħ l-għada tal-ppublikazzjoni tiegħu fil-Ġurnal Ufficjali ta' l-Unjoni Ewropea. Dan għandu japplika mit-3 ta' Settembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 2 ta’ Ottubru 2007.